Jan Viljoen: Boelie gestraf | Maroela Media
Die leerder van Hoërskool Jan Viljoen in Randfontein, wat per video opgeneem is toe sy 'n seun met die vuis in sy gesig slaan, is Donderdag tydens 'n interne dissiplinêre verhoor by die skool skuldig bevind.
Die meisie (16) is tydelik geskors nadat 'n video van die voorval 'n paar weke gelede op sosiale media versprei is. Die skool se beheerliggaam het haar nou skuldig bevind aan aanranding en vulgêre taalgebruik. Sy is wel onskuldig bevind daarvan dat sy die video versprei het.
Haar straf is soos volg:
Sy is geskors uit die skool, maar dis opgeskort vir een jaar. Sou sy haar skuldig maak aan 'n soortgelyke oortreding, sal sy onmiddellik die skool belet word. Sy kan dus in Januarie terugkeer skool toe.
Sy moet op 15 Januarie 2020 in die nuwe skooljaar voor in die saal gaan staan en verskoning vra vir haar gedrag.
Sy word ook versoek om 'n ope brief te skryf waarin sy vir die skool sê sy is jammer.
Sy moet 'n sielkundige gaan spreek op eie koste.
Die meisie se identiteit word weerhou omdat sy minderjarig is. Die seun (ook 16) het ook 'n strafregtelike saak van aanranding teen die meisie aanhangig gemaak.
Haar prokureur, Hein Maré, sê hy is absoluut gewalg oor hoe "amateuragtig" die verhoor hanteer is. Hy sê sy kliënt is nooit gevra om haar kant van die saak te stel nie. Hulle beplan om teen die bevindinge te appelleer.
Volgens Maré het die skool nie 'n sterk saak gehad nie, aangesien die voorval buite die skool in 'n afgeleë straat plaasgevind het.
Hy sê die persoon wat die video laat uitlek het, is die eintlike skuldige in dié verhaal – die video was die meisie se privaat eiendom aangesien dit op haar foon verfilm is. Niemand weet egter wie die video laat uitlek het nie.
Hoërskool Jan Viljoen het alle vrae vanaf Maroela Media na die Gautengse departement van onderwys verwys. Dié departement het egter nie op navrae gereageer nie.
Dodelike skietery by Pta-winkelsentrum
Goed so. En die prokureur wat namens haar optree gryp na strooi halms. Hulle was in skool uniform en op skool gronde of te nie, mag jy nie sommer net aanrand soos jy wil nie
Klink bekend. Plaas die blaam op almal en aanvaar geen verantwoordelikheid vir jou dade. Wonder waar leer hulle dit?………..
Sy moet die skool om verskoning vra? Wat 'n verskoning aan die seun wat sy geboelie het? Sy het lig daarvan afgekom.
"dit was eintlik die meisie se privaat eiendom omdat dit op haar foon geneem is…" Genade ou girlie, kry vir jou dadelik 'n ander prokoreur. Die een het geen idee hoe kopiereg op videomateriaal in SA werk nie.